b'\n_START_ARTICLE_\nJagten\n_START_SECTION_\nHandling\n_START_PARAGRAPH_\nFilmen foreg\xc3\xa5r i en lille dansk provinsby op til jul. Her er den 40-\xc3\xa5rige Lucas (Mads Mikkelsen) igen ved at f\xc3\xa5 styr p\xc3\xa5 sit liv efter en h\xc3\xa5rd skilsmisse. Han har f\xc3\xa5et en ny k\xc3\xa6reste, et nyt arbejde og er godt i gang med at genopbygge forholdet til sin teenages\xc3\xb8n Marcus._NEWLINE_Men snart g\xc3\xa5r alt galt for ham, da han bliver m\xc3\xa5l for en l\xc3\xb8gn, der spreder sig som en virus. L\xc3\xb8gnen g\xc3\xa5r ud p\xc3\xa5, at han skulle have seksuelt misbrugt sin bedste vens datter. Chokket og mistroen l\xc3\xb8ber l\xc3\xb8bsk, og det lille samfund befinder sig pludselig i en tilstand af kollektivt hysteri, alt imens Lucas ene mand k\xc3\xa6mper for at bevare sit liv og sin v\xc3\xa6rdighed.\n_START_SECTION_\nProduktion\n_START_PARAGRAPH_\nDet var b\xc3\xb8rnepsykologen S\xc3\xb8ren Friis Smith der inspirerede Vinterberg til at lave Jagten. I vinteren 1999 kontaktede psykologen Vinterberg privat og roste ham for filmen Festen og sagde: "Du er simpelthen n\xc3\xb8dt til at fort\xc3\xa6lle den anden historie ogs\xc3\xa5". Psykologen gav Vinterberg en bunke avisartikler, videnskabelige rapporter og en r\xc3\xa6kke noter, han selv havde flettet sammen. Alt sammen handlede om sager, hvor anklagerne om p\xc3\xa6dofili havde v\xc3\xa6ret falske og hvor uskyldige var blevet forfulgt og stemplet med et br\xc3\xa6ndem\xc3\xa6rke, som n\xc3\xa6rmest var umuligt at vaske af._NEWLINE_I vinteren 2007-08 krydsedes Vinterberg og Friis Smiths veje igen, da Vinterberg havde brug for psykologens ekspertise i privat sammenh\xc3\xa6ng \xe2\x80\x93 og Friis Smith spurgte ham, om han havde kigget det materiale igennem, som han fik otte \xc3\xa5r tidligere. Vinterberg blev overbevist om, at _NEWLINE_materialet kunne filmatiseres._NEWLINE_Jagten er Vinterbergs tiende film.Den kom efter hans seneste anmelderroste og prisbel\xc3\xb8nnede Submarino fra 2010. Vinterberg og Tobias Lindholm skrev manuskriptet, mens Charlotte Bruus Christensen var cheffotograf p\xc3\xa5 filmen. Filmen blev klippet af Anne \xc3\x98sterud og produceret af Morten Kaufmann og Sisse Graum J\xc3\xb8rgensen for Zentropa._NEWLINE_Jagten havde et budget p\xc3\xa5 20 mio. kr. Det Danske Filminstitut st\xc3\xb8ttede den med 7,5 millioner kroner, og den fik \xc3\xb8konomisk st\xc3\xb8tte fra DR, Film i V\xc3\xa4st, SVT, Eurimages, Svenska Filminstitutet og EUs Media-program. Filmen blev optaget fra den 4. november 2011 til den 21. december 2011 \xe2\x80\x93 bl.a. i den lille by Gadstrup n\xc3\xa6r Roskilde p\xc3\xa5 \xc3\x98stsj\xc3\xa6lland.\n_START_SECTION_\nUdgivelse\n_START_PARAGRAPH_\nFilmen havde premiere den 20. maj p\xc3\xa5 2012 p\xc3\xa5 Filmfestivalen i Cannes, som den f\xc3\xb8rste dansk-sproget film i hovedkonkurrencen siden 1998. Mads Mikkelsen vandt prisen som \'Bedste mandlige skuespiller\' for hans pr\xc3\xa6sentation i filmen. I Danmark fik Jagten biografpremiere den 10. januar 2013. Filmen blev udgivet p\xc3\xa5 DVD og Blu-ray den 7. maj 2013. Jagten er ogs\xc3\xa5 blevet solgt til 20 lande.'